Source: https://podpora.financnasprava.sk/080211-Dar-poskytnut%C3%BD-v-s%C3%BAvislosti-s-pr%C3%ADjmom-z-pren%C3%A1jmu-nehnute%C4%BEnosti
Timestamp: 2019-11-22 12:35:24+00:00

Document:
Dar poskytnutý v súvislosti s príjmom z prenájmu nehnuteľnosti
Úvod > Daň z príjmov > Daň z príjmov fyzickej osoby > Predmet dane > Stanoviská Finančného riaditeľstva SR > Dar poskytnutý v súvislosti s príjmom z prenájmu nehnuteľnosti
FO bola vlastníkom nehnuteľností (budovy, priľahlého pozemku a pozemku pod budovou) v podiele 4/5 od októbra 2012, kedy ju nadobudla darovaním v priamom rade – od otca. 1/5 predmetných nehnuteľností ostala vo vlastníctve otca. Od 01. 01. 2013 začali vlastníci nehnuteľností (otec a syn) tieto nehnuteľnosti prenajímať a poberať príjmy podliehajúce dani podľa § 6 ods. 3 zákona o dani z príjmov. V júli 2013 otec daroval synovi aj poslednú 1/5 nehnuteľností.
Keďže podľa § 3 ods. 2 písm. a) zákona o dani z príjmov predmetom dane sú dary poskytnuté v súvislosti s výkonom činnosti podľa § 6 zákona, vzniká otázka, či sa považuje dar u fyzickej osoby, ktorá získala nehnuteľnosti darovaním a ktorá ich začala používať na dosahovanie príjmov podľa § 6 ods. 3 zákona, za zdaniteľný príjem podliehajúci dani. Aplikuje sa v tomto prípade postup uvedený v Usmernení MF SR k zákonu č.595/2003 Z. z. o dani z príjmov v znení neskorších predpisov k niektorým problematickým oblastiam pri posudzovaní vyčíslenia výšky základu dane z príjmov uverejnenom v FS č. 5/2005? Je potrebné uviesť, že obdarovaný darované nehnuteľnosti nezaradí do obchodného majetku v súvislosti s dosahovaním príjmov z prenájmu. Podlieha dani z príjmov už nadobudnutie nehnuteľností v roku 2012 v podiele 4/5, ktoré sa až následne začali prenajímať, alebo až nadobudnutie nehnuteľností darom v podiele 1/5, teda dar, ktorý bol poskytnutý počas doby prenájmu v súvislosti s výkonom činnosti podľa § 6 zákona o dani z príjmov? Za predpokladu, že darovaná nehnuteľnosť bude u obdarovaného predmetom dane v súlade s ustanovením § 3 ods. 2 písm. a) zákona, vzniká tiež otázka v akej výške (hodnote) tento dar u obdarovaného podlieha zdaneniu.
Odpoveď zo dňa 25.7.2014
V súlade s § 3 ods. 2 písm. a) zákona o dani z príjmov predmetom dane nie je príjem získaný vydaním, darovaním alebo dedením nehnuteľnosti, bytu, nebytového priestoru alebo ich častí (ďalej len„nehnuteľnosť“) okrem darov poskytnutých v súvislosti s výkonom činnosti podľa § 6 zákona.
V nadväznosti na legislatívnu skratku „nehnuteľnosť“ ustanovenú v § 3 ods. 2 písm. a) zákona o dani z príjmov sa za nehnuteľnosť považuje aj časť nehnuteľnosti. Nehnuteľnosť v podiele 4/5 získal obdarovaný v čase, keď nehnuteľnosť nebola prenajímaná. Tento nepeňažný príjem získaný darom nie je predmetom dane z príjmov z dôvodu, že sa nejedná o dar súvisiaci s výkonom činností podľa § 6 zákona o dani z príjmov. Zvyšnú časť nehnuteľnosti v podiele 1/5 získal obdarovaný v čase, kedy nehnuteľnosť (ako celok) bola prenajímaná a z uvedeného dôvodu časť nehnuteľnosti v podiele 1/5 je predmetom dane z príjmov v súlade s § 3 ods. 2 písm. a) zákona. Pri zdaňovaní nepeňažného príjmu získaného darovaním je potrebné postupovať podľa ôsmeho bodu Usmernenia MF SR k zákonu č.595/2003 Z. z. o dani z príjmov v znení neskorších predpisov k niektorým problematickým oblastiam pri posudzovaní vyčíslenia výšky základu dane z príjmov uverejnenom vo FS č. 5/2005, t. j. ak daňovník dostal dar, ktorý je hmotným majetkom, hodnotu daru zahrnie do základu dane postupne vo výške odpisov darovaného majetku.
»Zdanenie príjmu získaného darovaním nehnuteľnosti
»Zahrňovanie DPH do základu dane zaplatenej cez MOSS
»Príjem z prevodu reštitučného nároku

References: § 6
 § 3
 § 6
 § 6
 § 6
 § 3
 § 3
 § 6
 § 3
 § 6
 § 3